|  |  |  |
| --- | --- | --- |
| **Προς:** | 1. **Ρυθμιστική Αρχή Αποβλήτων,**   **Ενέργειας και Υδάτων (ΡΑΑΕΥ)** Κλάδος Ενέργειας  Πειραιώς 132, 118 54, Αθήνα | |
|  | 1. **Τεχνικό Επιμελητήριο Ελλάδος** Νίκης 4, 10563, Αθήνα | |
| **ΘΕΜΑ: Προτάσεις για την ορθότερη λειτουργία του νέου ψηφιακού εργαλείου για την ενεργειακή αναβάθμιση κτιρίων και κατοικιών της ΡΑΑΕΥ** | | |

Η Ρυθμιστική Αρχή Αποβλήτων Ενέργειας και Υδάτων αποφάσισε και έθεσε σε λειτουργία ένα νέο -και κατά τη άποψή της- Πρωτοπόρο (!) ψηφιακό εργαλείο για να βοηθήσει το μέσο καταναλωτή στην επιλογή δράσεων για ενεργειακή αναβάθμιση. Στην προσπάθειά της να δείξει ένα φιλικό πρόσωπο προς το μέσο καταναλωτή ή ακόμα - ακόμα θέλοντας να τον βοηθήσει πραγματικά, προσπαθώντας να μετριάσει τον αντίκτυπο της αύξησης του ενεργειακού κόστους που καλείται να καλύψει ο πολίτης, υποβιβάζει θεαματικά τόσο την εργασία όσο και το επιστημονικό υπόβαθρο των Μηχανικών οι οποίοι από την έκδοση του ΚΕΝΑΚ μέχρι και σήμερα έχουν προσπαθήσει να προωθήσουν την ενεργειακή αναβάθμιση των κατοικιών και των υποδομών της χώρας με άμεσο στόχο τη μείωση της κατανάλωσης ενέργειας και την ενίσχυση της ενεργειακής αποδοτικότητας.

Θεωρητικά, συγκεντρώνει τα ενδιαφερόμενα μέρη στην ευρύτερη αγορά ενεργειακής απόδοσης της Ελλάδας, υποστηρίζοντας όλους τους χρήστες από την πλευρά της ζήτησης (ιδιοκτήτες κατοικιών και εμπορικών κτιρίων/γραφείων, ιδιώτες και εταιρείες) ανεξαρτήτου μεγέθους και τους παρόχους από την πλευρά της προσφοράς ενεργειακών υπηρεσιών (δηλαδή Εταιρείες Ενεργειακών Υπηρεσιών «ΕΕΥ», προμηθευτές εξοπλισμού ή/και υπηρεσιών ενεργειακής απόδοσης, χρηματοδότες κ.λπ.).

Θα περίμενε κανείς μια πλατφόρμα που θα μπορούσε να προσδιορίσει τις ανάγκες και τις απαιτήσεις των καταναλωτών, ώστε να στοιχειοθετηθούν οι απαιτούμενες επεμβάσεις και να ταιριαστούν με σαφείς οικονομοτεχνικές προσφορές εκ μέρους των παρόχων. Όμως το ζήτημα αντιμετωπίζεται αποκλειστικά με «επικοινωνιακούς όρους» και προχειρότητα, που προσβάλει τόσο τους συναδέλφους Μηχανικούς αλλά και τον επιστημονικό κόσμο γενικότερα. Η συμπλήρωση πραγματικών ή προσεγγιστικών επιλογών από πλευράς καταναλωτή μπορεί να οδηγήσει πολύ μακριά από τις βέλτιστες τεχνοοικονομικά προτάσεις και λύσεις που μπορεί να προσφέρει μόνο ένας εξειδικευμένος Διπλωματούχος Μηχανικός.

Επιπλέον, η ανάγκη για παροχή επιπρόσθετων πληροφοριών από τους καταναλωτές προς τους παρόχους - όπως αναφέρεται και στον οδηγό – είναι αναγκαία, καθιστώντας την ύπαρξη ενός μηχανικού απαραίτητη για τον υπολογισμό των στοιχείων που απαιτούνται, με βάση τις προδιαγραφές του ΚΕΝΑΚ, για τον ορθό οικονομοτεχνικό υπολογισμό του κόστους και του αποτελέσματος των επεμβάσεων.

Η δήλωση αποποίησης ευθύνης από τη ΡΑΑΕΥ ενισχύει όλα τα προηγούμενα καθώς αναφέρει: *«Στόχος της εφαρμογής είναι η τεκμηριωμένη  ενημέρωση κάθε ενδιαφερόμενου καταναλωτή, σχετικά με τα κέρδη που αναμένεται να επιφέρουν συνήθεις παρεμβάσεις εξοικονόμησης ενέργειας στον κτιριακό εξοπλισμό και το κέλυφος. Εισάγοντας τα κατάλληλα δεδομένα μέσα από μία απλουστευμένη διαδικασία, παρέχεται μια προκαταρκτική τεχνική και οικονομική αξιολόγηση των εν λόγω παρεμβάσεων από την οποία αναδεικνύονται, όσο το δυνατό πιο ρεαλιστικά, οι αποδοτικότερες επενδυτικές προτάσεις.*

*Η εφαρμογή, έχοντας αναπτυχθεί επί τη βάσει κοινώς αποδεκτών παραδοχών και τυπικών υποθέσεων, δεν δύναται να υποκαταστήσει μία αντίστοιχη μελέτη σκοπιμότητας ενός πιστοποιημένου ελεγκτή/ μηχανικού, καθώς οι εκάστοτε - πραγματικές - τεχνικές εξειδικεύσεις και οι ενδεχόμενες πολυπλοκότητες ως προς την υλοποίηση κάθε περίπτωσης ξεχωριστά, πιθανώς να διαφοροποιούν σημαντικά τα αποτελέσματα ως προς το επενδυτικό κόστος και την αναμενόμενη εξοικονόμηση / χρόνο αποπληρωμής».*

Το εργαλείο αυτό αποτελεί ουσιαστικά έναν **απλό ενδεικτικό τιμοκατάλογο υπηρεσιών και προϊόντων ενεργειακής αναβάθμισης** που πιθανόν να οδηγεί και σε παρανοήσεις τους καταναλωτές, οι οποίοι - πολλώ μάλλον - δεν θα έπρεπε να λαμβάνουν υπηρεσίες ενεργειακής αναβάθμισης με την ίδια (λανθασμένη αλλά επικρατούσα ) λογική που θα αγόραζε κάποιος έναν ανεμιστήρα ή ένα θερμοσίφωνα.

Για το λόγο αυτό προτείνουμε ώστε η ΡΑΑΕΥ να προβεί άμεσα στις παρακάτω ενέργειες:

* Την αναδιαμόρφωση του ψηφιακού εργαλείου, ώστε να αποτελεί αποκλειστικά πληροφορικό μέσο με πληροφορίες για τις ωφέλειες από συγκεκριμένες δράσεις (μεταφρασμένα κείμενα, πληροφορικά και συγκριτικά παραδείγματα κλπ.)
* Παροχή συγκεκριμένων ποσοτικών παραδειγμάτων με υπαρκτά και σωστά στοιχεία.
* Την δημιουργία και διάθεση στο κοινό λίστας Μηχανικών οι οποίοι αναλαμβάνουν την σύνταξη Μελέτης Ενεργειακής Απόδοσης (ΜΕΑ) του ακινήτου του καταναλωτή καθώς και αντίστοιχης λίστας Μηχανικών οι οποίοι αναλαμβάνουν εργολαβικά την υλοποίηση της ΜΕΑ
* Δημιουργία βάσης δεδομένων Επιχειρήσεων και στοιχείων επικοινωνίας τους, στις οποίες θα απευθύνονται οι αρμόδιοι συνάδελφοι Μηχανικοί έχοντας όλα τα στοιχεία που απαιτούνται για την υποβολή προσφοράς από μέρους τους και τέλος
* Να ζητήσει την αρωγή του Τεχνικού Επιμελητηρίου - φορέα καθ’ ύλη αρμόδιο στην επιστημονική εφαρμογή του ΚΕΝΑΚ- για την αναδιαμόρφωση και επαναδημιουργία του εργαλείου αυτού.

Το Τεχνικό Επιμελητήριο σεβόμενο το ρόλο του, οφείλει να προσπαθεί να διαφυλάξει πρωτίστως το κοινωνικό σύνολο και κατά δεύτερο λόγο τους συναδέλφους Μηχανικούς, πρέπει δε να παρεμβαίνει σε περιπτώσεις που ο καταναλωτής μπορεί πιθανά να οδηγηθεί σε λανθασμένες ή επιζήμιες ενέργειες και δράσεις. Η ενέργεια αυτή της ΡΑΑΕΥ μπορεί να βελτιωθεί και να είναι εξαιρετικά χρήσιμη στους καταναλωτές. Θα πρέπει όμως να ιδωθεί με πολύ μεγαλύτερη σοβαρότητα καθότι ο καθορισμός των οικονομοτεχνικά ορθών δράσεων εξοικονόμησης ενέργειας αποτελούν ένα ιδιαίτερα πολύπλοκο αντικείμενο με σοβαρά αποτελέσματα στην εθνική οικονομία.

Με εκτίμηση,

Για τη ΔΕ του ΤΕΕ/ΤΗ

Ο Πρόεδρος

Ιωάννης Τσίγκρος

|  |  |
| --- | --- |
| **Κοιν:** | 1. **Υπουργείο Περιβάλλοντος & Ενέργειας**   Γενική Διεύθυνση Ενέργειας,  Μεσογείων 119, 11526, Αθήνα |
|  | 1. **Περιφερειακά Τμήματα ΤΕΕ** |
|  | 1. Πανελλήνιος Σύλλογος Διπλωματούχων Μηχανολόγων – Ηλεκτρολόγων Μηχανικών (ΠΣΔΜ-Η) |